**slobodnaevropa.org/ tiraž: 20000 / period: dan, 1 / 20.03.2010.**

Dežer – EK podržava osnivanje REKOM-a

**Dežer: EK podržava formiranje REKOM-a**

Evropska komisija podržava inicijativu nevladinih organizacija iz regiona koje se zalažu za formiranje Regionalne komisije za utvrđivanje činjenica o ratnim zločinima (REKOM), kazao je danas u Beogradu šef Delegacije Evropske komisije u Srbiji Vensan Dežer (Vincent Degert).

Dežer je na otvaranju šestog regionalnog foruma o tranzicionoj pravdi u Novom Sadu rekao da je takva komisija, kao vansudska institucija, veoma potrebna regionu u procesu suočavanja sa prošlošću.

Pristup tematici ratnih zločina, kazao je, treba da ima regionalni aspekt jer su i zločini koji su se dešavali u protekloj deceniji u ratovima na prostoru bivše SFRJ takođe imali regionalni karakter.

"Ta komisija sprečiće istorijski revizionizam i političku manipulaciju s prošlošću", ocenio je Dežer.

Prema njegovim rečima, države u regionu treba da zaključuju bilateralne i multilateralne sporazume koji se tiču saradnje po pitanju istrage ratnih zločina.